Star Topic : สงกรานต์น้ำแล้ง ดาราอยากสาดอะไรให้คนไทยแทนน้ำ?
วนเวียนมาถึงอีกรอบแล้วสำหรับ ,เทศกาลสงกรานต์, เทศกาลแบบไทยๆ ที่เป็นประเพณีเก่าแก่มายาวนาน ,บันเทิงไทยรัฐออนไลน์, ขอเป็นส่วนหนึ่งในการรณรงค์ให้สาดน้ำอย่างประหยัด เล่นน้ำอย่างสุภาพและไม่รุนแรง รดน้ำดำหัวผู้ใหญ่ ยึดถือตามประเพณีไทยแบบดั้งเดิม รวมทั้งเมาไม่ขับตลอดเทศกาลด้วยนะจ๊ะ แต่ปีนี้เทศกาลสงกรานต์มาพร้อมกับภัยแล้งที่น้ำน้อยลงกว่าเดิมจนน่าเป็นห่วง แล้วเหล่าคนบันเทิงจะอยากสาดอะไรให้คนไทยแทนน้ำ ,Star Topic, อังคารนี้ เลยไปชวนบรรดาดารานักร้องนักแสดงมาเม้าท์กันหน่อยจ้า,แพนเค้ก เขมนิจ จามิกรณ์ : สาดไอศกรีมพร้อมป๊อปคอร์น เพราะไอศกรีมดูหวานชื่นฉ่ำดี ส่วนป๊อปคอร์นเป็นโปรยฝนลงมา กระโดดงับเลยแล้วกัน,สาดไอศกรีมพร้อมป๊อปคอร์นแล้วกันนะคะ (หัวเราะ) เพราะไอศกรีมดูหวานชื่นฉ่ำดี ทานได้ด้วยค่ะ ส่วนป๊อปคอร์นเป็นโปรยฝนลงมา กระโดดงับเลยแล้วกัน (ยิ้ม) หวานๆ กรอบๆ ค่ะ ปกติก็เล่นสงกรานต์พอเป็นพิธีมากกว่า แต่ตอนเด็กๆ เคยสาดจริงจัง ขึ้นหลังรถกระบะกันไปค่ะ แต่พอโตขึ้นมาหน่อยก็จะเป็นไหว้คุณพ่อคุณแม่ คุณตาคุณยาย อาจจะราดกันขันเล็กๆ พอเป็นพิธีแล้วไปทานข้าวกันค่ะ ส่วนสงกรานต์ปีนี้น่าจะเป็นแบบนี้เหมือนกัน แพลนเที่ยวน่าจะเป็นช่วงก่อนหรือหลังจากนั้นมากกว่า เพราะช่วงสงกรานต์ร้านก๋วยเตี๋ยวเป็ดเปิดด้วย ก็อาจจะเล่นน้ำอยู่หน้าร้านก๋วยเตี๋ยวเป็ดค่ะ ก็ดูแลร้านด้วยเพราะไม่ได้ปิดค่ะ ส่วนเรื่องการเล่นกันแบบเกินงาม จริงๆ แพนว่าเขาก็รณรงค์กันอยู่ทุกปีเนอะ อยากให้นึกถึงความเหมาะสมเยอะๆ บางทีมันก็สนุกได้ แต่ด้วยการแต่งตัวบางทีก็ต้องตามมาด้วยความปลอดภัยของแต่ละคนด้วยค่ะ อยากให้ดูแลกันนิดนึง ที่สำคัญเล่นน้ำกันอย่างประหยัดนะคะ และในเรื่องการเดินทาง การดื่มสุรา ก็ให้สนุกกันพอสมควรแล้วกัน เอาในลิมิตที่เราปลอดภัยเนอะ เซฟตัวเองและสนุกสนานในกลุ่มเพื่อนๆ ค่ะ จะได้ไม่สร้างความเดือดร้อนให้ใครด้วยค่ะ,เป้ อารักษ์ อมรศุภศิริ : สาดเพลงตัวเอง เพราะดนตรีทำให้คนมีความสุข ทำให้คนยิ้มได้,สาดเพลงครับ (ยิ้ม) ผมอยากสาดเสียงเข้าไปเลยครับ เพราะดนตรีทำให้คนมีความสุขครับ เราก็ขาดดนตรีไม่ได้ ถ้าไม่มีน้ำ เราก็เพิ่มเสียงเข้าไป ทำให้คนได้ยิ้มมากขึ้นครับในวันสงกรานต์ครับ ถามว่าอยากสาดเพลงอะไรก็คงเป็นเพลงตัวเองอยู่แล้ว ขอเป็นเพลงซิงเกิ้ลล่าสุดแล้วกันคือเพลง แพ้ แล้วกันครับ เพราะเป็นเพลงที่มีจังหวะจะโคนครับ สงกรานต์ปกติผมจะเที่ยวครับ แต่ปีนี้ผมมีงานเล่นดนตรี เหมือนได้มาสาดเพลงให้แฟนๆ แบบเต็มที่เลยครับ สงกรานต์ที่ผ่านมาก็จะไปกับครอบครัวครับ แต่ปีนี้พ่อแม่หนีไปต่างประเทศไกล แล้วเวลานานเกินไป ทำให้เราไม่สามารถจะไปด้วยได้ นอกจากไปเที่ยวแล้ว เมื่อก่อนตอนเด็กๆ ก็มีเล่นน้ำบ้าง แต่เดี๋ยวนี้ไม่ค่อยเล่นแล้วครับ ส่วนเรื่องที่คนเล่นสาดน้ำกันเกินเลยไม่ดีหรอกครับผม ต้องเกรงใจสุภาพสตรีที่เราสาดด้วย ต้องดูแลกันหน่อยครับ และไม่ควรเมาแล้วขับเพราะว่าอันตรายไม่ได้เกิดขึ้นแค่กับตัวเองแต่เป็นคนอื่นด้วยครับ ผมค่อนข้างไม่ชอบการเมาแล้วขับด้วยครับ ดูแลคนรอบข้างให้เหมือนคนที่เรารักครับ เพราะเขาก็มีคนที่เขารักเหมือนกัน อย่าไปแต๊ะอั๋งหรือทำอะไรที่มันเกินเลย ไม่ดีหรอกครับ,ใหม่ ดาวิกา โฮร์เน่ : สาดรอยยิ้มให้ เพราะเป็นสิ่งที่ดี ทำให้คนรู้สึกดี เป็นความสดชื่นที่ไม่ต้องเสียค่าใช้จ่ายใดๆ เลย,สาดรอยยิ้มให้คนไทยค่ะ เพราะเป็นสิ่งที่ดีค่ะ น่าจะทำให้คนรู้สึกดีค่ะ เวลาที่เรายิ้มไป เขาน่าจะยิ้มกลับมาให้เราค่ะ มันเป็นความสดชื่นที่ไม่ต้องเสียค่าใช้จ่ายใดๆ เลย แค่เรายิ้มให้กันค่ะ ปกติสงกรานต์ทุกปีจะอยู่บ้านหรือไม่ก็ทำงาน เล่นน้ำกับคุณแม่ สาดน้ำใส่คุณน้องหมา มันเป็นความสุขของเรา ถ้าคนรู้จักใหม่จริงๆ จะรู้ว่าใหม่เป็นคนที่ถ้ามีวันว่างจะสโลว์ไลฟ์อยู่กับที่บ้าน ไม่ได้ไปไหน เพราะเราทำงานในวงการมันผาดโผนอยู่แล้ว เดี๋ยวบินไปโน่นหรือไปต่างประเทศ เดี๋ยวทำโน่นทำนี่ พอมีเวลาว่างก็อยากอยู่เฉยๆ บางทีเรานั่งมองหน้าลูกหมานิ่งๆ มันก็มีความสุขแล้ว เพราะเรารู้สึกว่าวันๆ เราทำงานไม่ได้เจอเขา แค่ลูบหรือสังเกตหน้ากันนานๆ ยังหาเวลายากเลยค่ะ แต่ตอนเด็กๆ ที่ยังไม่ได้เป็นดาราก็เคยนั่งกระบะแล้วไปสาดน้ำ พูดเลย (ยิ้ม) ไปกับคุณแม่ เพื่อนบ้าน สนุกตัวดำ ผิวไหม้เลยค่ะ ก็อยากให้ทุกคนเล่นกันอย่างระมัดระวังค่ะ ถ้าเจอผู้หญิงก็ให้เกียรติซึ่งกันและกัน แล้วปีนี้มีภัยแล้งก็เล่นน้ำกันระมัดระวังนิดนึง สงสารคนที่อาจจะมีผลกระทบด้านนี้ค่ะ กระบอกน้ำอันนึงฉีดให้ครบทุกคนค่ะ ส่วนเรื่องการขับรถเดินทางก็อยากให้ระวังกันนิดนึงเพราะชีวิตของทุกคนมีค่า อย่าขับรถโดยประมาทหรือดื่มแล้วขับ เราต้องใส่ใจเพื่อนๆ ที่ใช้ถนนเหมือนเราด้วย เพราะทุกคนมีครอบครัวที่รออยู่ค่ะ ดังนั้นอย่าประมาทค่ะ,ไมค์ ภัทรเดช สงวนความดี : อยากสาดรอยยิ้ม ถ้าเรามีความสุข คนรอบข้างก็มีความสุข,อยากสาดรอยยิ้ม อยากให้ทุกคนมีรอยยิ้มทุกวัน ถ้าเรามีความสุข คนรอบข้างก็มีความสุข มีปัญหาอะไรก็ยิ้มไว้ก่อน มองปัญหาให้เป็นเรื่องเล็กเพราะมันเกิดขึ้นไปแล้ว เราก็แก้ตามที่เราแก้ได้ ก็ยิ้มให้มันครับ สงกรานต์ปีนี้อาจจะกลับบ้านที่ จ.ขอนแก่น ครับ แต่คงไปไม่ถึงอาทิตย์ คงกลับไปแค่ 2-3 วัน กลับไปไหว้กระดูกคุณย่าแล้วไปรวมญาติๆ กันครับ แต่ยังไม่สรุปนะ ผมอาจจะไปพักผ่อนทะเล คือไปไหนก็ได้ที่มีพ่อแม่ หลาน เดี๋ยวดูอีกทีครับ ปกติก็เล่นสงกรานต์ทุกปีตั้งแต่เด็กจนโต ส่วนปีนี้รณรงค์ให้ประหยัดน้ำ คงไม่ได้นั่งรถกระบะแล้วสาดน้ำเหมือนที่ผ่านมา คงเดินเล่นตามถนนถ้ามีโอกาสครับ ตอนเด็กๆ ผมเล่นพิเรนทร์ ประแป้งสาวๆ ครับ (ยิ้ม),ส่วนเรื่องอุบัติเหตุช่วงสงกรานต์ ผมว่าปัญหาใหญ่คือกินเหล้า เราทำกันจนเป็นประเพณีที่ไม่ถูกต้องไปแล้ว คือเล่นน้ำแล้วกินเหล้า มีปัญหาตีกัน ขับรถเกิดอุบัติเหตุ แล้วมันไม่ใช่แค่ตัวเราที่เป็นอะไร คนที่มากับเราอีก แล้วคนที่ไม่รู้อีโหน่อีเหน่เขาก็เป็นอะไรไปด้วยนะครับ ยังไงก็อย่าประมาท ไม่รักตัวเองก็อย่าทำให้คนอื่นเดือดร้อนครับ ส่วนสาวๆ ก็อย่าใส่เสื้อสีขาว แต่บางคนใส่เสื้อสีดำคอกว้างก็โดนเหมือนกันแล้วอย่าไปโทษใครครับ ยังไงก็แต่งตัวให้มิดชิดรัดกุม กางเกงขายาว บางคนก็เล่นรุนแรงก็ต้องถามว่าทำแล้วได้อะไร เราสะใจแต่คนอื่นเขาเจ็บนะ เราไปสาดน้ำแข็งใส่สาวแล้วคิดว่าเขาจะชอบเหรอ ถ้าเดินเข้าไปสวัสดีครับแล้วประแป้งเบาๆ ไม่ดีกว่าเหรอ หล่อกว่าเยอะครับ (ยิ้ม),โบว์ เมลดา สุศรี : อยากสาดความสุข รอยยิ้ม สาดเสียงหัวเราะให้กัน คนไทยเครียดมานานแล้ว อยากให้หัวเราะเฮฮากัน,อยากสาดความสุข ความสนุก รอยยิ้มให้ค่ะ เพราะอยากให้คนไทยมีความสุข สาดเสียงหัวเราะให้กันค่ะ สนุกสนาน ไม่ต้องเครียดนั่งนิ่ง เอ็นจอยกันค่ะ คนไทยก็เครียดกันมานานแล้ว อยากให้หัวเราะเฮฮากัน ไปดูซีรีส์คลายเครียดกันก็ได้ค่ะ สงกรานต์ปีนี้ทำงานค่ะ ส่วนใหญ่จะอยู่ในกรุงเทพฯ นี่แหละ ถ้าไปไหนก็คงแถวๆ สยาม ที่อื่นก็คนเยอะค่ะ แล้วก็คงทำอาหารทานกันเองในบ้าน เพราะไม่ค่อยมีโอกาสได้เจอกันพร้อมหน้าพร้อมตาเท่าไรค่ะ เพราะพ่อทำงานต่างจังหวัด หนูก็อยู่กับแม่ ออกไปถ่ายละคร มีโอกาสทำอาหารด้วยกันในบ้านน่าจะสนุกดี จริงๆ อยากไปทะเล แต่ว่าไม่รู้ว่าคิวจะได้แค่ไหน ถ้าว่างก็จะไป แต่พอดีมีงานวันที่ 12 เม.ย. ก็ไปได้แค่แป๊บเดียวค่ะ สมัยเด็กๆ ก็มีนั่งท้ายกระบะไปสาดน้ำ ตอนนั้นอยู่ จ.ขอนแก่น ก็ไปกับญาติๆ เขาพาไป ถ.ข้าวเหนียว ค่ะ ก็อยากให้ทุกคนรดน้ำดำหัวผู้ใหญ่ตามประเพณีไทย คือหนูเองก็ไปที่วัดแล้วไปรดน้ำดำหัวผู้สูงอายุ อยากให้คนไทยทำเพราะเป็นสิริมงคลของเราด้วย ไปเจออันตรายอะไรจะได้แคล้วคลาด ขับรถแล้วเจอน้ำเยอะๆ ก็ระวังรถลื่น อย่าขับรถเร็ว อย่าดื่มแอลกอฮอล์ ในเมื่อรู้แล้วว่ากินแอลกอฮอล์แล้วไม่ดีต่อตัวเองก็อย่าไปกินเลย ส่วนเรื่องการสาดน้ำที่รุนแรงเกินไปหรือมีการลวนลามกัน ก็ลองคิดกลับดูว่าถ้าตัวเองโดนจะเป็นยังไง ส่วนใหญ่คนจะไม่ค่อยคิดเพราะอยากกระทำมากกว่า ทำอะไรคิดถึงคนอื่น เตือนสติตัวเองเสมอว่าเขาก็เจ็บค่ะ,มะนาว ศรศิลป์ มณีวรรณ์ : สาดโฟม เพราะจะได้ดูเหมือนอยู่บนสวรรค์ จินตนาการว่าอยู่บนฟองนุ่มๆ เย็นๆ,สาดโฟมแล้วกันค่ะ จะได้ดูเหมือนอยู่บนสวรรค์ นุ่มๆ นวลๆ นิดนึง (ยิ้ม) ปกติไม่เคยเล่นค่ะ แต่อยากปาร์ตี้โฟม แต่ไม่มีโอกาสไปเล่นกับเพื่อนๆ ค่ะ เหมือนเราเป็นผ้าแล้วมีแฟ้บอยู่ แล้วจินตนาการว่าอยู่บนฟองนุ่มๆ เย็นๆ ด้วยนิดนึง สงกรานต์ปีนี้น่าจะกลับบ้านที่ จ.สุพรรณบุรี กลับไปหาพ่อแม่ ยาย แล้วมีงานที่บ้านเกิดเราด้วย เป็นงานคืนสู่เหย้า เราก็มีโอกาสได้ไปร่วมงานค่ะ ถามว่าจะมีแพลนพาครอบครัวไปทานข้าวไหมก็ต้องดูสถานการณ์ว่าใครว่างบ้าง ก็อาจทำอะไรทานกันที่บ้านค่ะ ถามว่าเคยเล่นน้ำสงกรานต์ไหม ตอนเด็กๆ เคยนั่งกระบะท้ายรถแล้วเล่นน้ำกัน เราก็อยากสนุกสนานแต่โดนดึงขาจากคนที่เขามึนเมา เราก็เลยกลัวและไม่เล่นเลย ถ้าเล่นก็เล่นหน้าบ้าน ดูคนอื่นเขาเล่นก็โอเคสนุกแล้ว ปีนี้ก็คงไม่เล่น ชิลๆ ดีกว่า อยู่กับที่บ้านแล้วไปทำบุญดีกว่าค่ะ หนูว่าปีนี้น้ำน้อยเพราะมีปัญหาภัยแล้ง อยากให้ทุกคนประหยัดน้ำนิดนึง สาดกันเบาๆ ให้เป็นพิธีพอ แล้วต้องระวังเวลาผู้หญิงมาเล่นด้วยก็อย่าไปลวนลามเขา ตัวเองเมาก็จริงแต่ก็ต้องมีสติด้วยนะ เขาอาจจะแจ้งตำรวจได้แล้วมันจะกลายเป็นเรื่องเป็นราวกัน ก็เตือนสาวๆ ให้ระวังตัวด้วย ส่วนผู้ชายก็อย่าไปแต๊ะอั๋งเขาเลย มันไม่ดีเลย เขาอาจจะต่อยได้ สำหรับเรื่องอุบัติเหตุในช่วงสงกรานต์ ก็อยากให้ทุกคนระวังมากกว่า ให้ทุกคนมีสติตลอดเวลา แต่บางทีเราระวังแล้วก็ยังเกิดขึ้น ก็คงต้องทำบุญด้วยนะคะ.
เทศกาลสงกรานต์ปีนี้มาพร้อมกับภัยแล้งที่น้ำน้อยลงกว่าเดิมจนน่าเป็นห่วง แล้วเหล่าคนบันเทิงจะอยากสาดอะไรให้คนไทยแทนน้ำ Star Topic อังคารนี้ เลยไปชวนบรรดาดารานักร้องนักแสดงมาเม้าท์กันหน่อย
คอลัมน์บันเทิงออนไลน์,Star Topic,สงกรานต์,เทศกาลสงกรานต์,ดารา,แพนเค้ก เขมนิจ จามิกรณ์,เป้ อารักษ์ อมรศุภศิริ,ใหม่ ดาวิกา โฮร์เน่,ไมค์ ภัทรเดช สงวนความดี,โบว์ เมลดา สุศรี,มะนาว ศรศิลป์ มณีวรรณ์,ข่าว,ข่าวบันเทิง,บันเทิง,ไทยรัฐออนไลน์,บันเทิงไทยรัฐออนไลน์